Mediese Gapingsdekking - Joy! Digital
-deur Karen Badenhorst
Hoekom nóg mediese dekking uitneem as jy reeds ’n mediese fonds en versekering het? Gapingsdekking (gap cover) maak voorsiening vir daardie ekstra onnodige uitgawes wat opduik wanneer ’n mens dit die minste verwag! Dit betaal die verskil tussen die voordele wat jou mediese fonds dek en die mediese spesialiste se tariewe. Dit is ook ’n aanvuller waar sekere dienste dalk beperkings op het, byvoorbeeld as jou mediese fonds net ’n sekere bedrag vir medikasie in die hospitaal dek, of byvoorbeeld net ’n sekere bedrag beskikbaar stel vir ’n kunsledemaat.
Dit is nie ’n mediese fonds nie
Gapingsdekking kan alleenlik sáám met ’n mediese fonds uitgeneem word. Dit betaal ook nie vir voordele wat jou mediese fonds nié dek nie. Dit is dus net ’n aanvuller tot jou mediese fonds om jou tot 100% voordele te gee.
Hoekom het ek gapingsdekking nodig?
Hierdie dekking bied jou die gemoedsrus dat jy en jou gesin nie ’n groot bybetaling sal moet maak ná hospitalisasie nie. Baie van die planne bied ook ander voordele vir byvoorbeeld radiologie en patologie, kanker en ongevalle.
Net soos met ’n mediese fonds kan die firmas volgens hul onderskrywingsreëls die volgende uitsluitings plaas:
• 3 maande algemene wagperiode vir alle voordele en / of
• 12 maande uitsluiting van spesifieke siektetoestande
• 9 maande wagperiode vir swangerskap.
Wat word nie gedek nie?
Daar is ’n paar toestande wat nie gedek word nie byvoorbeeld kosmetiese chirurgie, obesiteit, teaterfooie, depressie en selfmoord. Dit hang ook af van watter plan jy by watter firma uitneem. Die meeste groot versekeringsfirmas (o.a. Discovery, Momentum en Sanlam) se produkte bied verskeie opsies, maar kyk na watter voordele elkeen bied. Dekking by CURA, wat onderskryf word deur Ambledown Finansiële dienste, bied omvattende dekking en kan met ’n geruste hart aanbeveel word.
Hoe kan ek eis?
Gewoonlik is daar ’n eisvorm wat saam met die betrokke dokter en hospitaal se rekening ingedien moet word. Maak seker die kodes vir die diagnose asook vir die behandeling word genoem. Jou huidige mediese fonds se besonderhede moet verskaf word.
Vryheid: Wie Se Definisie Hang Ons Aan? (Deel 2)
‘In liefdevolle herinnering aan ons gunsteling-obsessie …’
Wat is ’n paar van die simbole vir die Heilige Gees in die Bybe...
Slegs Deur Die Wonderlike Werk Van Die Heilige Gees
God Praat In Drome